**Módszertani adaptáció, megvalósíthatósági tanulmány**

**Székesfehérvári intézményhálózat bemutatása**

*A tanulmányút létrejötte, célja*

Az EFOP-1.8.7-16 „Célzott prevenciós programok a szenvedélybetegségek megelőzése érdekében” elnevezésű pályázat részeként a gyöngyösi Kábítószerügyi Egyeztető Fórum koordinálásával 2020. szeptember 18-án valósítottunk meg egy szakmai tanulmányutat 9 fő szakember számára azzal a céllal, hogy drogprevenció területén új információkat szerezzünk, és olyan módszerekkel ismerkedjünk meg, amelyek beépíthetők Gyöngyös város drogprevenciós stratégiájába, ezzel kialakulhat a szolgáltatások új formája, hatékonyabb lehet az ellátási rendszer működése.

Korábban voltunk már Szolnokon, Debrecenben, Egerben, most Székesfehérvár szakellátási módszereit vizsgáltuk meg. Látogatásunkat a Székesfehérvári Kábítószerügyi Egyeztető Fórum készítette elő, melynek ottani elnöke dr. Cser-Palkovics András polgármester, alelnöke Östör Annamária egészségügyi, sport és társadalmi fenntarthatóság tanácsnok. Közvetlen kapcsolatunk és „idegenvezetőnk” Arany Magyar Kinga KEF titkár volt Székesfehérvár Megyei Jogú Város Polgármesteri Hivatala Közművelődési és Civil Kapcsolatok Irodájából.

Szakmai utunknak két állomása volt, először az Egészségdokk Közhasznú Alapítványnál (Székesfehérvár, Mártírok útja 2.), majd a RÉV Szenvedélybeteg-segítő Ambulancián (Székesfehérvár, Gyümölcs utca 14.) vendégeskedtünk. Mindkét helyszínen lehetőség nyílt a széles spektrumú szakmai munka és az ott dolgozó munkatársak megismerésére. Az Egészségdokknál Gönczi Gábor intézményvezető, a RÉV részéről Farnas István Géza intézményvezető fogadott bennünket, és munkatársaik segítségével mutatták be szakmai munkájukat, tevékenységüket, elérhető szolgáltatásaikat.

*Intézmények, tapasztalatok*

*Egészségdokk*

Civil szervezet működteti, mely egy Székesfehérvár melletti kistelepülésen alulról szerveződve kezdte meg működését, majd évek alatt a város és térsége legnagyobb drogprevenciós szolgáltatója lett. Szakmai munkája hozzájárul a társadalomban előforduló, segítségre szoruló, kallódó, beilleszkedési zavarokkal küzdő, deviánsként kezelt, narkomán vagy egyéb függőségekben szenvedő, otthontalan vagy támogató kapcsolattokkal nem rendelkező, fiatalok támogatásához, lelkigondozásához és segítéséhez, szükség szerinti terápiás kezelőhely megtalálásával, kompetenciafejlesztéssel, mentálhigiénés gondozással. Tevékenységükkel segítenek az ifjúság általános mentálhigiénés állapotát javítani a pedagógia és szociális munka eszközeivel és módszereivel.

Ennek tükrében az alábbi tagolódás alakult ki, ezek közül sokat mi is „működés közben” tapasztalhattunk látogatásunk során:

Kompetenciafejlesztés: szakkörök, művészeti tevékenység, tehetséggondozás, korrepetálás, felkészítés felvételire, pályaorientáció, problémákkal való megküzdési képességek fejlesztése, konfliktuskezelés (nevelés és oktatás, képességfejlesztés, ismeretterjesztés, valamint szociális tevékenység, családsegítés közhasznú tevékenységnek megfelelően).

Mentálhigiénés tevékenységek: segítő beszélgetés, lelkigondozás, önismereti csoport, csoportos életvezetési tanácsadás, párkapcsolati konzultáció, kortárssegítő és önsegítő csoportok, fiatalok családtagjainak mentálhigiénés fejlesztése (egészségmegőrzés, betegségmegelőzés, gyógyító-, egészségügyi rehabilitációs tevékenység közhasznú tevékenységnek megfelelően).

Szenvedélybetegek alacsonyküszöbű ellátása: közösségi ellátás, egyéni konzultáció és esetkezelés, jogsegély, hozzátartozói konzultáció (szociális tevékenység, családsegítés, hátrányos helyzetű csoportok társadalmi esélyegyenlőségének elősegítése, emberi és állampolgári jogok védelme közhasznú tevékenységnek megfelelően).

Prevenciós és ártalomcsökkentő tevékenység – pl. iskolai prevenció, party-szerviz, szermentes szórakozóhely létrehozása: alkohol, kábítószer, AIDS, dohányzás megelőzése, ill. ártalomcsökkentés, az egészséges szexuális életre nevelés, valamint táplálkozási zavarok (anorexia, bulimia, kóros elhízás, stb.) megelőzése (egészségmegőrzés, betegségmegelőzés, gyógyító-, egészségügyi rehabilitációs tevékenység közhasznú tevékenységnek megfelelően).

Szabadidős és alternatív tevékenységek szervezése: tömegsport, túrák, táborok, szakkörök, művészeti csoportok, kirándulások, nyelvoktatás, kulturális rendezvények (zene, dráma, irodalmi színpad, koncertek, tudományos és művészeti vetélkedők) közösségi élet szorgalmazása, hittanoktatás, kortárssegítés megszervezése, ismeretterjesztés, környezetvédelmi projektek szervezése, ifjúsági információs iroda létrehozása. (nevelés és oktatás, képességfejlesztés, ismeretterjesztés, kulturális tevékenység, környezetvédelem, gyermek- és ifjúságvédelem, gyermek- és ifjúsági érdekképviselet, sport, a munkaviszonyban és a polgári jogi jogviszony keretében megbízás alapján folytatott sporttevékenység kivételéve közhasznú tevékenységnek megfelelően)

Ifjúságot érő ártalmak elemzése, kutatása: média, deviáns szubkultúra, pszichológiai tényezők, publikációk és elemzések készítése (tudományos tevékenység, kutatás közhasznú tevékenységnek megfelelően).

Kapcsolattartás és együttműködés más ifjúsági és egyéb segítő szervezetekkel, önkormányzatokkal, oktatási-nevelési intézményekkel, rendőrséggel, valamint az egyházakkal.

A szolgáltatások terén azt tapasztaltuk, hogy egy épülettömbbe centralizáltak minden ellátást, ami hatékonnyá, jól átláthatóvá, könnyen elérhetővé és nem utolsó sorban olcsóbban finanszírozhatóvá tette a rendszert. Folyamatos beosztás alapján a következő szolgáltatások érhetők el az Egészségdokkban:

Felnőtt addiktológia, Előgondozás, Nappali ellátás, Közösségi ellátás, Támogatott lakhatás, Elterelés, Csoportok, Iskolai prevenció, Közösségi munka

*Karitász RÉV Szenvedélybeteg-segítő Ambulancia*

A Magyar Karitász a Német Karitász támogatásával kezdte el kiépíteni a RÉV Szenvedélybeteg-segítő Szolgálatok hálózatát. Az országban, a 2000-es év végére nyolc RÉV jött létre: Budapest, Szombathely, Székesfehérvár, Eger, Szekszárd, Debrecen, Győr és Kecskemét városokban. Székesfehérváron 1997. április 15-én kezdte el a működést a RÉV azzal a céllal, hogy a szenvedélybetegségben érintett embereknek – szerhasználó és hozzátartozó – szakmai segítséget nyújtson.

Mint tapasztaltuk, a székesfehérvári Karitász intézményeként olyan szolgáltatásokat kínálnak, melyek a szerhasználat megelőzését, a felépülést és a visszaesés esélyének csökkentését szolgálják. Tevékenységeik során törekszenek a szenvedélybetegek minél szélesebb körben való elérésére, a motiváció felkeltésére, az életmód, életvitel váltásának ösztönzésére, a változás elindítására és segítésére, a szerhasználatnak, valamint járulékos ártalmainak csökkentésére. Az intézményvezető elmondása szerint a RÉV-ben szakvizsgázott pszichiáter, addiktológus főorvos, szociális munkások, mentálhigiénés szakemberek, családterápiás szakember, addiktológiai konzultáns, mediátorok, párkapcsolati coach munkatársak várják a felépülni vágyókat, és azokat, akik segíteni szeretnének nekik. Látogatásunk alkalmával nem sikerült a munkatársak munkajogi hátterét kiderítenünk, vagyis hogy ennyi szakembert egy helyen milyen formában sikerül fenntartható módon alkalmazni.

Ami az elérhető szolgáltatások területeit illeti, a RÉV Szenvedélybeteg-segítő Ambulancia elsősorban az alkohol-, drog-, nikotin-, gyógyszerfüggők és a játékszenvedéllyel küzdők ellátására vállalkozik, valamint az ezzel kapcsolatban felmerülő családi problémákat kezeli, pl. párkapcsolati problémák, családi harmónia felborulása, családi kommunikáció hiánya, gyermeknevelési nehézségek.

Szerveznek továbbképzéseket is szociális szakembereknek és pedagógusoknak. Mind a két továbbképzésről elmondható, hogy gyakorlatorientált. Igyekeznek olyan tudást átadni az érdeklődőknek, amellyel a saját szakterületükön tudnak segíteni a hozzájuk fordulóknak.

Az intézmény szívesen részt vesz családi napokon, vagy egészségnapokon is. Igény esetén előadásokat, csoportfoglalkozás sorozatokat (pl: dohányzásról leszoktató csoport) is tudnak kiszervezni különböző munkahelyekre.

Összességében elmondható, hogy bár céljaikat összevetve sok közös vonás fedezhető fel a két intézmény között, módszer, eszköztár, és célcsoport tekintetében azonban élesen elkülönülnek. A látogató szakmai csapat véleménye szerint az Egészségdokk jobban fókuszál a fiatalokra, ezzel együtt szélesebb körű szolgáltatást nyújt kevesebb szűrő beépítésével. A Karitász RÉV Szenvedélybeteg-segítő Ambulancia ezzel szemben úgymond nem „első lépcsős” intézmény. A vezető tájékoztatása szerint pl. drogos állapotú, azonnali ellátásra szoruló személlyel direkt módon nem foglalkoznak, hazaküldik. Egészen más irányban működnek, mint az Egészségdokk, más megközelítésben, a két szervezet szakmaiságának metszete elég szűk.

*Megvalósíthatóság Gyöngyösön*

Bár a két meglátogatott intézmény más-más célréteggel, és eltérő módon dolgozik, de mindkét esetben jellemző volt a problémák komplex kezelésére való törekvés. Egy hely, egy szakembergárda, a lehető legszélesebb szolgáltatási területekkel. Természetesen figyelembe kell venni Székesfehérvár és Gyöngyös települések eltérő nagyságát, infrastruktúráját, az ellátásra szorulók számát, a szakmai hátteret, a különböző forráslehetőségeket, és még sok mindent. Ennek ellenére szakmai csapatunk úgy ítélte meg, hogy ha a meglévő gyöngyösi szolgáltatásokat központosítanánk, az egyes területeken dolgozó szakemberek részéről lenne fogadókészség, és a háttérintézmények-fenntartók szándéka is meglenne, akkor érdemes a székesfehérvárihoz hasonló intézményi modell kialakítása egy projekt keretén belül.

A gyöngyösi Kábítószerügyi Egyeztető Fórum alap célkitűzései közé tartozik Gyöngyös városban olyan együttműködési rendszerek felépítése, amelyek a kábítószerrel összefüggő társadalmi normasértések prevencióinak és a szakszerű konfliktuskezelésnek a legfontosabb terepei. A KEF tevékenysége révén igyekszik összhangot teremteni a drogprevencióval foglalkozó szervezetek, intézmények munkájában, és ezzel összefüggésben egységes szakmai és módszertani szemléletmód megvalósítására törekszik. A gyöngyösi KEF-ben már korábban is felmerült egy drogambulancia létrehozásának gondolata, a szakmai utat követően ezt a tervet szeretnénk kibővített formában megvalósítani, illetve elindítani és koordinálni a szervezést. Mindezt úgy, hogy a látott minták alapján a lehető legtöbb szolgáltatást, azok szereplőit egybe gyűjtjük Gyöngyösön.

A sok szakmai és financiális kérdés mellett (helyszín, szolgáltatások összetétele, humán és egyéb erőforrás) eldöntendő a fenntartás módja is (önkormányzat, civil szervezet, önkormányzati cég, kistérség, mikro térség). Ami viszont nem lehet kérdés, az a projekt megvalósításának indokoltsága. Városunkban nincs ambulancia, addiktológia felnőtt és főleg fiatalkorú szenvedélybetegek számára, nem beszélhetünk szervezett előgondozásról vagy támogatott lakhatási lehetőségekről, a nappali és közösségi ellátások sem a szenvedélybetegségekre fókuszálnak. Szervezet- vagy projekt függően, gyakran alkalomszerűen működik elterelés, kompetenciafejlesztő csoport, mentálhigiénés tevékenység, alacsonyküszöbű ellátás, prevenciós és ártalomcsökkentő tevékenység az iskolákban és iskolákon kívül. A projekt megvalósításával egységesíteni és bővíteni tudnánk a szolgáltatások körét.

A projekt megvalósítása során együttműködő szervezetek: Gyöngyös Város Önkormányzata, a kisebbségi önkormányzatok, a Bugát Pál Kórház és az egyéb egészségügyi ellátást nyújtó intézmények, Gyöngyös Körzete Kistérség Többcélú Társulása, az oktatási intézmények, a rendőrség, a civil szervezetek, a Heves Megyei Iparkamara, általában a vállalkozói szféra, vagyis minden olyan szereplő, aki valamilyen módon érintett a drogprevenció kapcsán. Az együttműködők felsorolásából érzékelhető, hogy a projekt megvalósítása szinte minden szakterületet érint, ennek következtében pozitív hatása is minden területen érzékelhető lesz.

A megvalósítási javaslat egy olyan hely kialakítása és fenntarthatóvá tétele, amely minden jelenleg meglévő szolgáltatást egybegyűjtve működik, és a lehető legtöbb jelenleg hiányzó, de feltétlen szükséges szolgáltatást elindítja, fejleszti.

A projekt cselekvési ütemterve:

szereplők tájékoztatása és felkérése, igényfelmérés 2021 első negyedév

egyeztető találkozó létrehozása 2021 második negyedév

részletes megvalósíthatósági tanulmány elkészítése 2021utolsó negyedév

projekt megvalósítása 2022-től

A gyöngyösi KEF vállalja a folyamat koordinációját és a szakmai kérdésekben történő egyeztetést a helyi és székesfehérvári szervezetekkel.

Szabó Sándor